ወዲ ትኹል፡ ኣቐዲመ ገሊጸዮ ነይረ። ንሕና ስነ-ጥበባውያን ንኽንከውን ለይትን ቀትርን ዝሰርሑልና ሰባት ነይሮምን ኣለዉን። ክንደይ ምሁራትን ፍላስፋታትን ምሳና ስለዝነበሩ ኣበርክቶና ከምዝዓዝዝ ኮይኑ እዩ። እቲ ናይ ተጋደልቲ ጻዕሪ ድማ ብዘይ ናይ ህዝቢ ደገፍ ናጽነት ዝብሃል'ውን ኣይምመጽአን። ክሳብ ሕጂ'ውን ኣብ ኮለል ምሃለና። ህዝብና ኣብ ወጻኢ ስለዝነበረ ንዕኡ ኣሚንና ኢና'ኮ ናብኡ ንኸይድ ነይርና። ኣብቲ እዋን እቲ ብውሕዱ 85 ሚእታዊት ካብ ህዝብና ኣብ ጎድኒ ህዝባዊ ሰራዊት እዩ ነይሩ። ብርክን እግርን ሰውራ ዘትከለ ኸኣ ኣብ ውሽጥን ኣብ ደገን ዝነበረ ህዝቢ ኤርትራ እዩ። ውዳቤታቱ ብምሕያል ሰለስተ ርብዒ ናይ ደሞዙ ንሰውራ ዝህብ ህዝቢ እዩ፤ እቲ ህዝባዊ ግንባር ድማ ነቲ ሓፋሽ ዝኣክል ጎስጓን ሓበሬታን እናሃበ እዩ ናጽነት ክውን ገይሩዎ። ኩሉ እዚ ተታሓሒዙ እንተዘይግበር ነይሩ ናጽነት ምተጎተተ ጥራይ ዘይኮነ ኣይምመጸአን'ውን። እቲ ባህላዊ ጎስጓሳት'ከ ክሳብ ክንደይ እዩ ወጽኢት ዘመዝግብ ነይሩ ወዲ ትኹል?
